เงินบาทเปิด 30.76/78 บาท
ธนาคารซีไอเอ็มบีไทย รายงาน เงินบาทเปิด 30.76/78 ยังกังวลเศรษฐกิจยุโรป แม้กรีซบรรลุข้อตกลงรัดเข็มขัด
10 ก.พ. 2555

ธนาคารซีไอเอ็มบีไทย รายงาน เงินบาทเปิด 30.76/78 ยังกังวลเศรษฐกิจยุโรป แม้กรีซบรรลุข้อตกลงรัดเข็มขัด
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้ที่ระดับ 30.76/78 บาท/ดอลลาร์ ปรับตัวอ่อนค่าเล็กน้อยจากปิดตลาดช่วงเย็นวานนี้ที่ระดับ 30.73/75 บาท/ดอลลาร์
"(เงินบาท)ปรับตัวอ่อนค่าเล็กน้อย ขณะที่ภูมิภาคค่อนข้างทรงตัว" นักบริหารเงิน กล่าว
แม้ทางการกรีซจะบรรลุข้อตกลงเรื่องการรัดเข็มขัดเพื่อรับความช่วยเหลือจากกลุ่มสหภาพยุโรปในการแก้ไขปัญหาหนี้สาธารณะแล้วก็ตาม แต่หากมองในภาพรวมแล้วปัญหาหนี้สาธารณะของสเปนและอิตาลีที่มีระบบเศรษฐกิจขนาดใหญ่ยังคงเป็นปัจจัยที่ตลาดมีความกังวลอยู่ ดังนั้นความคืบหน้าในการแก้ปัญหาหนี้สาธารณะของกรีซคงเป็นสัญญาณที่ดีเพียงช่วงสั้นๆ เท่านั้น
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 77.60/62 เยน/ดอลลาร์ ปรับตัวอ่อนค่าจากเย็นวานนี้ที่ระดับ 77.16/17 เยน/ดอลลาร์ ส่วนเงินยูโรอยู่ที่ระดับ 1.3279/3281 ดอลลาร์/ยูโร ทรงตัวใกล้เคียงกับเย็นวานนี้ที่ระดับ 1.3277/3278 ดอลลาร์/ยูโร
นักบริหารเงินประเมินการเคลื่อนไหวของเงินบาทวันนี้น่าจะแกว่งตัวในกรอบระหว่าง 30.73-30.85 บาท/ดอลลาร์